Comunidat de Teruel (medieval)

Iste articlo ye sobre a Comunidat de Teruel medieval. Ta l'actual comarca aragonesa se veiga Comunidat de Teruel

La Comunidat de Teruel estió la tercera comunidat aragonesa en la Edat Meya y en feban part 80 aldeyas. La primera referencia ye de 1277.

La chent de las aldeyas heban de pagar una peita de 7.000 sueldos a lo rei, a mes de atras cantidaz a lo concello y a los oficials de Teruel. Las aldeyas yeran agrupatas en seixmas.

Lo suyo maximo organo de gubierno yera la plega cheneral, gran asemblea formata por toz los oficials de la Comunidat y por los procuradors ninviatos por los concellos de las aldeyas, presidita por lo baile cheneral d'Aragón. No hi heba puesto fixo de reunión y podeba celebrar-se en cualsiquiera de las aldeyas. Plegas, se'n convocaban tantas como calesen, pero preceptivament heban de convocar-ne cada anyata en calendata fixa. En una primera epoca, yera lo 29 de setiembre, y dimpués, en lo sieglo XV, l' 1 d'octubre. En esta plega de Sant Miguel renovaban los cargos y trataban tot lo que tenese relación con los presupuestos comunitarios. Los oficials que gubernaban y administraban la comunidat yeran lo procurador cheneral, lo escribano y los sexmers (uno por seixma). La seu d'esta comunidat yera en l'actual Museu Provincial de Teruel.

En cada aldeya lo rechimen de gubierno yera lo concello ubierto y bi heba dos churatos y un almutazaf.

 Las seixmas 
D'alcuerdo con G. De Valdeavellano, la seixma ye "un districto rural que comprendeba bels lugars, asociatos pa l'administración de los biens d'aproveitamiento común pa toz os vecins (monts, pratos, etc...)". "antigas regalías de lo patrimonio reyal que los monarcas concedioron a los concellos". L'orichen d'ixo sería e a división se facioron de los alfozes urbans pa repoblar cuan los municipios s'encargoron de colonizar y repartir los termins entre os vecins u pobladors.

Pero bi ha evidencias que indican que as seixmas no tienen relación con a repoblación porque bi ha casos en que o concello d'a villa encargó a determinatas personas la repoblación y partición de bellas zonas d'o termin de Teruel y ni seixmas ni sexmers amanixen pa res.

Podemos estar relativament segurs que a seixma no yera que una división territorial administrativa, intermeya entre l'aldeya y la comunidat. Gargallo Moya crei que puet tener relación con lo padrón d'os habitants y la peita de los aldeyans feita por Pero II en 1206.
La primera documentación de la existencia de seixmas en Teruel ye de 1277, en la primera plega cheneral de los aldeyans que en tenemos constancia, celebrata en Escoriuela y escrita en aragonés. Lo documento d'esta plega ye lo primero que parla de lo común de las aldeyas de Teruel y tamién lo primero que parla de seixmas: Antonio Ubieto Arteta: Historia de Aragón Divisiones Administrativas, Anubar, 1983. p 159.

Entre los aldeyans que i acudioron y dimpués firmaban un compromís trobamos a "don Vicent de Torremocha, seysmero del río de Cella".

Pocos días dimpués, en Perals, se dicta sentencia y una de las clausulas estableix que en las aldeyas pueda haber-ie 5 escribanos publicos: uno en Sarrión y atro en cadaguna de las cuatre seixmas. Tenemos conoixencia de la existencia de cuatre seixmas, pero no en conoixemos lo nombre que d'una, la seixma de Cella.

En las listas de chueces de Teruel dicen: "1303 Don García de Lecina, en esti anyo fueron las sentencias de la Puebla". Podió estar una sentencia arbitral entre la comunidat d'aldeyas y lo concello de Teruel como a d'Escoriuela.

Bellas anyatas mes tarde, en octubre de 1309, amaneixen aplegatos los aldeyans en la plega cheneral de Fababuix, y i acuden a mes de lo procurador cheneral, los representants de bels concellos de las aldeyas, cinco sesmers que correspondeban a las seixmas de lo Campo de Sarrión, Campo de Mont Agut, Campo de Visiedo, Río de Cella y Río Martín. Esta división en seixmas perdurará bellas decadas, y la tornaremos a veyer en la plega de Cedriellas de setiembre de 1333 y tamién en la de Perals en marzo de 1342. 
En aviento de 1324 i habió una plega cheneral de la comunidat en Cedriellas, y los aldeyans nombroron bels procuradors pa tratar con los de lo concello de Teruel. Entre los atrogants de la carta de procuración se citan a cuatre sexmers y bels vecins de beluns de los lugars perteneixients a cadaguna de las seixmas, pero tamién i amaneixen vecins de Nogueruelas, Rubiuelos, Arcos y Sarrión sin mencionar a esta seixma zaguera. Este feito fació pensar a autors como Caruana que a seixma de Sarrión encara no existiba, (pero sabemos que sí, por lo documento de 1309).

En 1309 amanixió la seixma de lo Campo de Visiedo, con aldeyas principalment de la seixma de Cella, pero tamién de Martín y Campo de Mont Agut, que faría que las atras se remodelasen. Dende 1309 ya bi n'ha datos precisos, con documentación segura de la seixma a la que perteneixería l'aldeya u con una deducción por a localización. Las aldeyas se distribuyen asinas:

Seixma d'el Campo de Sarrión: Sarrión, Nogueruelas, Rubiuelos, Arcos de las Salinas, La Puebla de Valverde, Albentosa, y se puet pensar que Almansa, Torrillas, Pradas-Sant Agostín, Formich Susano, Formich Chusano, Cabra de Mora, Val de Zebro, Fuents, Lo Castellar y La Gasconiella.
Seixma d'el Campo de Mont Agut: Mont Agut, Mosqueruela, Allepuz, Camariellas, Fababuix, Gúdar, Cedriellas, Aguilar d'Alfambra, Lo Pobo y se puet pensar que Val de Linars.
Seixma d'el Campo de Visiedo: Visiedo, Camanyas, Archent, Villalviella, Galv, Perals, Alcamín, y se puet pensar que Tortallada, Cuevas Labradas, Peralellos, Lo Portachuelo, Escoriuela, Lo Villarello d'Archent, Buenya, Villalba de Suso, Lidón, Fuents Calients, Canyada Vellida y Torralba.
Seixma d'el Campo de Cella: Cella, Torremocha, Villar Cremato, Concut, Camarena, Caudet, Cubla, Celadas, Aldeyuela, Gallel, Torrelacárcel y se puet pensar Alba, Rubials, Abuhán, Santa Olalia, Aguatón, Villalba Baixa, Corbalán, Castralbo, Lo Campiello.
Seixma d'el río Martín: Martín, Val de Conellos, Finollosa d'Exarc, Fuent Ferrada, La Rambla de Martín, Mezquita d'Exarc, La Foz de la Viella, Villanueva del Rebollar, y se puet pensar Cuevas del Rocín, Exarc de la Val, Riello, Son d'el Puerto, Campos, Cirulleda, Armiellas, Vivel, Las Parras de Martín, La Canyadiella y Las Cuevas d'Almudén.

Dende octubre de 1369 se tien conoixencia d'una seisena seixma, la seixma de Rubiuelos. La distribución de las aldeyas por seixmas no ye conoixita de tot. Camarena pasó a estar en la seixma de Cella a estar en la seixma de Sarrión.

Se veiga tamién
 Comunidat de Teruel, ta la comarca actual d'Aragón.

 Referencias 

 Bibliografía 
Antonio Gargallo Moya. Los orígenes de la Comunidad de Teruel. Instituto de Estudios Turolenses, 1984.

*